રાજકોટ - મોરબી રોડ ઉપર ગૌરીદડ ગામની સીમમાં બુધવારે રાત્રે ટ્રક અને ક્રૂઝર સામસામે ભટકાતા 9 લોકોના કરૂણ મોત થયા હતા. અકસ્માત એટલો ગંભીર હતો કે ક્રેન વડે જીપના બીકા રહેલા ભાગ કાપીને મૃતકોની લોહી તથા માંસથી લથબથ થયેલી લાશોને કાઢવી પડી હતી. રાજકોટના પારેવડી ચોકથી 12 મુસાફરોને લઇને એક ક્રૂઝર મોરબી તરફ જઇ રહી હતી. ત્યારે ગૌરીદડના વળાંક પાસે સામેથી પૂરઝડપે આવી રહેલી ટ્રક સાથે આ ક્રૂઝર ધડાકાભેર અથડાઇ હતી. બન્ને વાહનો એટલી બધી સ્પીડમાં હતા કે અડધી ક્રૂઝર ટ્રકના બોનેટ હેઠળ ઘૂસી ગઈ હતી.